Andrek "Panyaza" Lesufi (gebore 4 September 1968 in Edenvale, Transvaal) is 'n Suid-Afrikaanse politikus en die Lid van die Uitvoerende Raad (LUR) vir Onderwys in Gauteng, Suid-Afrika en die ondervoorsitter van die African National Congress (ANC) in daardie provinsie. Hy was kortliks LUR vir Finansies in Mei 2019, maar is gou weer na die onderwys-portefeulje geskuif. Sedert die afsterwe van Thuliswa Nkabinde-Khawe in November 2019 dien hy as die waarnemende LUR vir maatskaplike ontwikkeling. Lesufi is op 4 September 1968 in Edenvale in die destydse Transvaal gebore. Hy en sy gesin is weens die Groepsgebiedewet met geweld gedwing om na Tembisa te trek. Hy het sy skoolloopbaan by Tlamatlama Laer Primêre Skool begin. Kort daarna het hy aan Tshepisa Hoër Primêre Skool begin skool gaan voordat hy aan Boitumelong Senior Sekondêre Skool gematrikuleer het. Aan die Universiteit van Natal het hy 'n baccalaureusgraad in bedryfsadministrasie behaal. Hy het die bynaam "Panyaza" gekry weens sy liefde vir sokker. Lesufi het sy politieke aktivisme tydens sy tienerjare in Tembisa begin. Kennedy Nkoane het hom aangemoedig om by die anti-apartheidsbeweging aan te sluit.